BM จับมือ NITTO KOGYO ลงทุน 350 ลบ. ขยายฐานผลิต คาดเดินเครื่องไตรมาส 2/64
BM จับมือพาร์ทเนอร์ญี่ปุ่น NITTO KOGYO ลงทุน 350 ลบ. ขยายฐานผลิต คาดเดินเครื่องไตรมาส 2/64 รองรับการขยายธุรกิจ
11 พ.ค. 2564

นายธีรวัต อมรธาตรี กรรมการผู้จัดการ บริษัท บางกอกชีทเม็ททัล จำกัด (มหาชน) หรือ BM ผู้ผลิตและจำหน่ายสินค้าแปรรูปผลิตภัณฑ์เหล็ก ใน 6 กลุ่มสินค้า เปิดเผยทิศการลงทุนของบริษัท ในปี 2564 โดยเฉพาะความร่วมมือระหว่าง บริษัทฯ และ บริษัท นิตโต้ โคเกียว คอร์เปอร์เรชั่น ประเทศญี่ปุ่น หรือ NITTO KOGYO CORPORATION ผู้ผลิตและผู้จัดจำหน่ายอุปกรณ์ ไฟฟ้าและอุปกรณ์เชิงกลจากประเทศญี่ปุ่น หลังจากที่เซ็นสัญญาร่วมทุน ก่อตั้งบริษัท นิตโต้ โคเกียว บีเอ็ม (ประเทศไทย) จำกัด หรือ NITTO KOGYO BM (THAILAND)ทุนจดทะเบียน 150 ล้านบาทไปเมื่อเดือนพฤศจิกายน 2560
ทั้งนี้ บริษัท NITTO KOGYO CORPORATION ที่ญี่ปุ่นซึ่งเป็นบริษัทแม่ของบริษัท NITTO KOGYO BM (THAILAND) มียอดขายในงบการเงินปี 2563 สิ้นสุดเดือนมีนาคม 2563 ที่ 139 พันล้านเยน หรือคิดเป็นเงินไทยประมาณ 39,000 ล้านบาท ซึ่งบริษัทมีความแข็งแกร่ง
รวมถึงความพร้อมด้านเงินทุนมาก และพร้อมขยายธุรกิจไปยังประเทศต่างๆ มากขึ้นในปี 2563 จึงได้ร่วมมือกับทาง BM ลงทุนก่อสร้างอาคารโรงงานแห่งใหม่ บนพื้นที่กว่า 12 ไร่ ที่นิคมอุตสาหกรรมโรจนะ 2 อ.อุทัย จ.พระนครศรีอยุธยา มูลค่ารวมกว่า 350 ล้านบาท เป็นเงินทุนจากผู้ถือหุ้น 150 ล้านบาท และกู้เงินระยะยาวจากบริษัท นิตโต้ โคเกียว คอร์เปอร์เรชั่น ประเทศญี่ปุ่น หรือ NITTO KOGYO CORPORATION ในวงเงินรวม 200 ล้านบาท
โดยคาดว่าจะติดตั้งอุปกรณ์ได้อย่างครบถ้วนสมบูรณ์ และพร้อมเดินเครื่องจักรไลน์การผลิตอย่างเต็มระบบ ในไตรมาส 2 นี้ ตั้งเป้าหมายรายได้เติบโต 70-80 ล้านบาท และคาดว่าในอีก 2 – 3 ปีข้างหน้า จะสามารถทำรายได้มากกว่า 200 ล้านบาทต่อปี
สำหรับ บริษัท นิตโต้ โคเกียว คอร์เปอร์เรชั่น ประเทศญี่ปุ่น หรือ NITTO KOGYO CORPORATION เปิดดำเนินการมาแล้วกว่า 70 ปี เป็นผู้ผลิตและจำหน่ายอุปกรณ์ไฟฟ้า และเครื่องจักรกล เช่น อุปกรณ์รับไฟฟ้าแรงสูง (high-voltage power receiving equipment), แผงควบคุมไฟฟ้า (panel boards), แผงควบคุมไฟฟ้าในบ้าน (home panel boards), สถานีชาร์จ (charging stations) และอื่นๆ โดยเฉพาะ การผลิตตู้สวิทช์เกียร์ (Switchgear), ตู้สวิทช์บอร์ด (switchboards) จะโด่ดเด่นมากเป็นพิเศษ บริษัทฯตั้งอยู่ที่ประเทศญี่ปุ่น และได้เข้าถือหุ้นใน BM จำนวน 9.09%
ส่วน  BM เป็นบริษัทที่มีความเชี่ยวชาญมากว่า 20 ปี ในด้านการแปรรูปเหล็ก ซึ่งปัจจุบันได้มีสินค้า 6 กลุ่มด้วยกัน ได้แก่ รางและท่อร้อยสายไฟฟ้า (Metal Trucking and White Conduits), ตู้สื่อสาร ตู้ไฟฟ้า และตู้โลหะ (Communication Racks, Cabinets and Enclosures), แผงควบคุมไฟฟ้าและโคมไฟฟ้า (Electrical Switchboards and Lighting Fixtures), โลหะเชื่อมประกอบ (Fabrication and Metal Working), แม่พิมพ์โลหะ เครื่องมือ และอุปกรณ์ (Mold &amp; Die Making, Machine Tools and Equipment), ชิ้นส่วนโลหะ (Sheet Metal Parts, Press Parts, Machine Parts and Assembly Parts)
ทั้งนี้ ด้วยความเชี่ยวชาญของทั้ง 2 บริษัทในส่วนงานที่คล้ายคลึงกัน จึงเกิดการร่วมทุนสร้างบริษัท นิตโต้ โคเกียว บีเอ็ม (ประเทศไทย) จำกัด หรือ NITTO KOGYO BM (THAILAND) ขึ้นมา เมื่อมกราคม ปี 2561 เพื่อขยายฐานลูกค้าในประเทศไทยที่ต้องการสินค้ามาตรฐานญี่ปุ่นในราคาที่จับต้องได้และเพื่อขยายตลาดไปยังกลุ่มประเทศภูมิภาคอาเซียนหรือ AEC คาดว่าในอนาคตคนไทยและประเทศเพื่อนบ้านน่าจะได้ใช้สินค้าที่ “ปลอดภัย คุณภาพสูง ตรงเวลา และ ราคาเหมาะสม (Safety and high quality, On time, Reasonable price)” ตามคำนิยามบริษัทฯให้ไว้
โดยขณะนี้บริษัท นิตโต้ โคเกียว บีเอ็ม (ประเทศไทย) จำกัด เริ่มต้นดำเนินกิจการ จากการผลิตตู้อุปกรณ์ไฟฟ้าทั้งชนิดเหล็ก สแตนเลส พลาสติก รวมถึงตู้โลหะ ตู้แผงไฟ (Panel board) ชิ้นส่วนทองแดง แผงวงจรไฟฟ้าและอุปกรณ์อิเลคโทรนิค ซึ่ง BM มีสัดส่วนในการถือหุ้น 48% จากทุนจดทะเบียน 150 ล้านบาท ที่ปัจจุบันได้ชำระทุนจดทะเบียนหมดแล้ว